
–	so zreteľom na Komplexnú hospodársku a obchodnú dohodu (CETA) medzi Kanadou na jednej strane a Európskou úniou a jej členskými štátmi na strane druhej[footnoteRef:1], [1:  	Ú. v. EÚ L 11, 14.1.2017, s. 23.] 

–	so zreteľom na spoločnú listinu o výklade Komplexnej hospodárskej a obchodnej dohody (CETA) medzi Kanadou a Európskou úniou a jej členskými štátmi[footnoteRef:2], [2:  	Ú. v. EÚ L 11, 14.1.2017, s. 3.] 

–	so zreteľom na strategické partnerstvo v oblasti kritických surovín medzi Kanadou na jednej strane a Európskou úniou a jej členskými štátmi na strane druhej, ktoré bolo dohodnuté a spustené na samite EÚ – Kanada 14. – 15. júna 2021;
–	so zreteľom na rozhodnutie spoločného výboru CETA č. X/2023 o výklade niektorých pojmov v článku 8 ods. 10, prílohe 8-A a článku 8 ods. 39,
–	so zreteľom na svoje uznesenie z 15. februára 2017 o návrhu rozhodnutia Rady o uzavretí Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej[footnoteRef:3], [3:  	Ú. v. EÚ C 252, 18.7.2018, s. 348.] 

–	so zreteľom na stanovisko 2/15 Súdneho dvora Európskej únie zo 16. mája 2017 podľa článku 218 ods. 11 ZFEÚ k Dohode o voľnom obchode medzi Európskou úniou a Singapurskou republikou[footnoteRef:4], [4:  	Stanovisko Súdneho dvora Európskej únie zo 16. mája 2017 podľa článku 218 ods. 11 ZFEÚ k Dohode o voľnom obchode medzi Európskou úniou a Singapurskou republikou, ECLI:EU:C:2017:376.] 

–	so zreteľom na spoločné vyhlásenia vnútroštátnych poradných skupín EÚ a Kanady,
–	so zreteľom na správu Komisie z 11. októbra 2022 o vykonávaní a presadzovaní obchodných dohôd EÚ (COM(2022)0730),
–	so zreteľom na oznámenie Komisie z 22. júna 2022 s názvom Sila obchodných partnerstiev: spoločne za zelený a spravodlivý hospodársky rast (COM(2022)0409),
–	so zreteľom na správu Spoločného výboru CETA z 31. marca 2023 po jeho treťom zasadnutí,
–	so zreteľom na svoje uznesenie z 23. júna 2022 o budúcej medzinárodnej investičnej politike EÚ[footnoteRef:5], [5:  	Ú. v. EÚ C 32, 27.1.2023, s. 96.] 

–	so zreteľom na odporúčania spoločného výboru CETA z 26. septembra 2018 o opatreniach v oblasti klímy a Parížskej dohody, obchodu a rodovej rovnosti a malých a stredných podnikov (MSP),
–	so zreteľom na oznámenie Komisie z 5. marca 2020 s názvom Únia rovnosti: stratégia pre rodovú rovnosť na roky 2020 – 2025 (COM(2020)0152),
–	so zreteľom na správy rôznych špecializovaných výborov, Fóra občianskej spoločnosti a Fóra pre spoluprácu v oblasti regulácie,
–	so zreteľom na 6. hodnotiacu správu Medzivládneho panelu o zmene klímy (IPCC) zverejnenú 20. marca 2023,
–	so zreteľom na po sebe nasledujúce audity vykonané v rokoch 2014, 2019 a 2022 Generálnym riaditeľstvom Komisie pre zdravie a bezpečnosť potravín týkajúce sa vysledovateľnosti a kvality zavedených systémov kontroly, ktorými sa riadi produkcia hovädzieho a bravčového mäsa určeného na vývoz do Európskej únie,
–	so zreteľom na článok 54 rokovacieho poriadku, ako aj na článok 1 ods. 1 písm. e) rozhodnutia Konferencie predsedov z 12. decembra 2002 o postupe schvaľovania vypracovania iniciatívnych správ a na prílohu 3 k uvedenému rozhodnutiu,
–	so zreteľom na stanovisko Výboru pre poľnohospodárstvo a rozvoj vidieka,
–	so zreteľom na správu Výboru pre medzinárodný obchod (A9-0400/2023),
A.	keďže dohoda CETA bola jednou z prvých obchodných dohôd, ktorú EÚ uzavrela s inou krajinou OECD s významným a etablovaným hospodárstvom po Južnej Kórei; keďže išlo zároveň o najambicióznejšiu a najkomplexnejšiu dohodu, ktorú v tom čase EÚ alebo Kanada uzavreli, súčasťou ktorej bol aj bezprecedentný prístup k verejnému obstarávaniu na nižšej ako federálnej, ako aj federálnej úrovni;
B.	keďže dohoda CETA sa predbežne vykonáva od 21. septembra 2017, t. j. viac ako šesť rokov;
C.	keďže dôležité ustanovenia, týkajúce sa najmä ochrany investícií, sa naďalej neuplatňujú, pretože nie všetky členské štáty dohodu ratifikovali;
D.	keďže Kanada a EÚ finalizujú návrh rozhodnutia spoločného výboru CETA o výklade určitých pojmov v článku 8 ods. 10, prílohe 8-A a článku 8 ods. 39, ktorým sa spresňuje pôsobnosť práva regulovať v kontexte kapitoly o ochrane investícií, a o uľahčení prístupu MSP k systému investičných súdov podľa dohody CETA;
E.	keďže EÚ bola v roku 2022 po Spojených štátoch a Číne tretím najväčším obchodným partnerom Kanady, pričom jej podiel na celosvetovom obchode Kanady s tovarom dosahoval 8,2 %; keďže v tom istom roku bola Kanada 14. najväčším medzinárodným obchodným partnerom EÚ, pričom objem jej obchodu dosahoval 1,4 % celkového zahraničného obchodu EÚ s tovarom;
F.	keďže ruská útočná vojna proti Ukrajine ukázala potrebu diverzifikovať obchodné dohody a znížiť závislosť od dovozu a vývozu od obmedzeného počtu obchodných partnerov a ukázala aj dôležitosť uzatvárania obchodných dohôd s podobne zmýšľajúcimi partnermi;
G.	keďže účinné vykonávanie a monitorovanie obchodných dohôd EÚ je kľúčovou prioritou Európskeho parlamentu, Rady a Komisie z hľadiska monitorovania, hodnotenia a nastavenia spoločnej obchodnej politiky EÚ; keďže správy o vykonávaní dohody s Kanadou sú príhodným a užitočným príspevkom do diskusie o fungovaní obchodných dohôd EÚ;
H.	keďže inštitucionálny rámec dohody CETA je už v plnej prevádzke a zahŕňa 19 špecializovaných výborov, Fórum pre spoluprácu v oblasti regulácie a Fórum občianskej spoločnosti a ich programy a správy sú verejne dostupné;
I.	keďže Kanada bola prvou krajinou, s ktorou EÚ vytvorila strategické partnerstvo pre kritické suroviny, ktoré bolo následne doplnené iniciatívou Zelená aliancia, digitálnym partnerstvom medzi EÚ a Kanadou a oceánskym partnerstvom;
J.	keďže Kanada je aktívnym účastníkom dialógu WTO o znečistení plastmi a environmentálne udržateľnom obchode s plastmi a Výboru WTO pre obchod a životné prostredie, ale nie je členom iniciatívy pre reformu dotácií na fosílne palivá (FFSR);
K.	keďže už sú k dispozícii dostatočné skúsenosti, údaje a štatistické informácie na posúdenie predbežného vykonávania dohody CETA;
L.	keďže Kanada je svetovým lídrom v spoluvytváraní verejnej politiky pre sociálne a solidárne hospodárstvo a keďže sociálne a solidárne hospodárstvo predstavuje takmer 10 % hrubého domáceho produktu v niektorých provinciách, ako je Quebec, a tvorí približne 210 000 pracovných miest;
Hlavné závery a odporúčania
1.	zdôrazňuje, že základom dohody CETA je vzťah založený na pravidlách a hodnotách, ktorý podporuje bezpečnejšie a stabilnejšie hospodárske prostredie medzi obchodnými partnermi – čo je obzvlášť dôležité v čase zvýšenej geopolitickej neistoty –, založené na zásadách udržateľného rozvoja a dodržiavaní ľudských práv a pracovných a environmentálnych noriem; domnieva sa, že takáto predvídateľnosť môže posilniť hospodársky rast, výmenu tovaru, poskytovanie služieb, účasť na verejnom obstarávaní, atraktívnosť investícií, kvalitné pracovné miesta, vytváranie väčšieho počtu lepšie platených pracovných miest a zlepšovanie pracovných podmienok a zvyšovanie životnej úrovne; upozorňuje však, že dohoda CETA musí ďalej posilniť udržateľný rozvoj, rešpektovať ľudské a pracovné práva a chrániť klímu;
2.	konštatuje s uspokojením, že obchod s tovarom medzi EÚ a Kanadou sa v rokoch 2016 až 2022 zvýšil o 66 %, zatiaľ čo obchod so službami medzi EÚ a Kanadou sa zvýšil o 46 %, čím prekonal zahraničný obchod EÚ s inými krajinami; konštatuje, že vývoz tovaru z EÚ do Kanady sa počas prvých piatich rokov predbežného vykonávania dohody zvýšil o 47 %, pričom najväčší nárast sa dosiahol v oblasti výrobkov, chemických výrobkov, ako aj potravín a živočíšnych výrobkov; konštatuje, že väčšina obáv vyjadrených pred predbežným uplatňovaním dohody vrátane obáv zo zaplavenia trhu EÚ kanadskými poľnohospodárskymi výrobkami na sa nenaplnila; konštatuje, že kanadský vývoz do EÚ sa zvýšil o 46,4 %, pričom najväčší nárast bol zaznamenaný v oblasti rúd, drahých kameňov a kovov a minerálnych palív a olejov;
3.	zdôrazňuje značný nárast dvojstranného obchodu s potravinami a poľnohospodárskymi výrobkami medzi EÚ a Kanadou, pričom od začiatku predbežného vykonávania dohody CETA vzrástol vývoz agropotravinárskych výrobkov EÚ do Kanady o 62 % a dovoz týchto produktov z Kanady do EÚ zaznamenal zvýšenie o 52 %; konštatuje, že to výrazne prospelo výrobcom a vývozcom na oboch stranách a prispelo to aj k vytváraniu pracovných miest; víta podstatné zvýšenie počtu mikropodnikov a malých a stredných podnikov z Únie, ktoré vyvážajú do Kanady, ako aj zvýšenie hodnoty ich vyvážaných výrobkov, a konštatuje, že dohoda tak výrazne slúži ich záujmom;
4.	zdôrazňuje, že pri vykonávaní dohody CETA a všetkých ostatných obchodných dohôd EÚ sa musí náležite zohľadniť dodržiavanie udržateľnej poľnohospodárskej výroby, reciprocita a zachovávanie vysokých noriem, najmä sanitárnych, rastlinolekárskych a veterinárnych, ako aj primerané kontroly a monitorovanie vzájomného dodržiavania týchto noriem;
5.	víta, že obchodné toky medzi stranami sa počas pandémie, ako aj zložitej situácie spôsobenej ruskou útočnou vojnou na Ukrajine vo všeobecnosti ukázali ako odolné, pričom odolali tlaku na dodávateľské reťazce a prispeli k posilneniu potravinovej bezpečnosti; domnieva sa, že dohoda CETA by mala slúžiť ako nástroj na uľahčenie spolupráce a spoločných opatrení pri obnove Ukrajiny po skončení vojny;
6.	podčiarkuje, že vývoz EÚ má zásadný význam pre zamestnanosť; víta, že dohoda CETA prispela k vytvoreniu nových pracovných príležitostí, keďže počet pracovných miest podporovaných vývozom z EÚ do Kanady sa zvýšil zo 624 000 v roku 2017 na viac ako 700 000 v roku 2021;
7.	zdôrazňuje význam uľahčenia mobility pracovnej sily vďaka dohode CETA, keďže pomáha zabezpečiť primeraný prenos zručností medzi EÚ a Kanadou a zabraňuje nedostatku kvalifikovanej pracovnej sily; v tejto súvislosti víta, že v roku 2022 bola podľa dohody CETA úspešne uzavretá prvá dohoda o vzájomnom uznávaní týkajúca sa kvalifikácií architektov; domnieva sa, že modrá karta EÚ by mohla ešte viac uľahčiť výmeny medzi dvoma konkurencieschopnými ekonomikami s vysoko vzdelaným obyvateľstvom; zdôrazňuje, že výmenné programy medzi akademickými inštitúciami EÚ a Kanady môžu z dlhodobého hľadiska ďalej prispievať k potrebnej mobilite pracovnej sily;
8.	konštatuje, že dve najdôležitejšie kategórie výrobkov, ktoré EÚ a Kanada navzájom vyvážajú, sú stroje a dopravné zariadenia (približne 34 % vývozu aj dovozu) a chemické, farmaceutické a plastové výrobky (približne 20 % celkového vývozu a dovozu); konštatuje však, že v porovnaní s inými obchodnými partnermi má v prípade dovozu z Kanady veľmi významné miesto banícky a ťažobný sektor, najmä hnojivá, nikel, urán a ropný piesok ktorý predstavuje takmer 20 % celkového dovozu z Kanady do EÚ; zdôrazňuje, že prístup k rozhodujúcim surovinám od spoľahlivých obchodných partnerov vrátane Kanady je kľúčovým prvkom stratégie EÚ v oblasti kritických surovín a je nevyhnutný pre zabezpečenie udržateľnej zelenej transformácie;
9.	zdôrazňuje, že spolupráca v oblasti prístupu ku kritickým surovinám má zásadný význam v súčasnom geopolitickom prostredí, ako aj pre zelenú a spravodlivú transformáciu, a víta podpísanie strategického partnerstva EÚ a Kanady pre kritické suroviny v júli 2021 v rámci CETA, ktoré by malo pomôcť integrovať hodnotové reťazce surovín medzi EÚ a Kanadou a podporiť spoluprácu v oblasti vedy, technológií a inovácie; konštatuje, že to predstavuje dôležitú súčasť európskej stratégie hospodárskej bezpečnosti; je presvedčený, že ťažba surovín musí prebiehať pri dodržiavaní environmentálnych noriem a pracovných a ľudských práv vrátane práv pôvodného obyvateľstva;
10.	víta, že európske a kanadské firmy čoraz viac a nepretržite využívajú preferencie udelené dohodou CETA, pričom miera využívania preferencií pre EÚ a Kanadu bola v roku 2022 na úrovni 60 % v porovnaní so 40 % v EÚ a 52 % v Kanade v roku 2018; so záujmom konštatuje, že menšie spoločnosti využívajú preferencie viac ako veľké spoločnosti a že miera využitia je výrazne vyššia v agropotravinárskom priemysle v porovnaní s výrobným priemyslom; zdôrazňuje, že nízka miera využívania preferencií v kľúčových odvetviach viacerých členských štátov EÚ naznačuje ušlé úspory nákladov a menší prínos v oblasti blahobytu vyplývajúci z dohody; nabáda oboch partnerov, aby aj naďalej podporovali opatrenia na zvýšenie informovanosti zainteresovaných strán v oboch regiónoch o dohode CETA aj prostredníctvom platformy EÚ Access2Markets; zdôrazňuje význam uľahčenia nových príležitostí pre podniky a spotrebiteľov prostredníctvom digitálneho obchodu v súlade s normami EÚ;
11.	konštatuje, že miera využitia colnej kvóty na dovoz hovädzieho a teľacieho mäsa do EÚ bola v roku 2021 len 3 % a že vývozcovia z EÚ rozšírili v Kanade svoj podiel na trhu, takže EÚ vyváža do Kanady viac mrazeného hovädzieho mäsa, než z nej dováža; poznamenáva však, že úroveň využívania týchto colných kvót sa môže časom zmeniť v dôsledku zmien na iných kanadských vývozných trhoch, najmä v USA a Číne; 
12.	zdôrazňuje, že podľa audítorskej správy Generálneho riaditeľstva Komisie pre zdravie a bezpečnosť potravín Kanada ešte uspokojivo nevykonala odporúčania uvedené v audite generálneho riaditeľstva o systémoch vysledovateľnosti a kontroly kvality, ktorými sa riadi produkcia hovädzieho a bravčového mäsa určeného na vývoz do Európskej únie;
13.	víta zavedenie harmonizovaného vývozného osvedčenia EÚ na vývoz čerstvej hydiny z oprávnených členských štátov, ktoré začalo fungovať v roku 2021; vyzýva Komisiu, aby sa usilovala o ďalší pokrok v súvislosti s podobnými osvedčeniami pre spracované mäso a ovčie alebo kozie mäso a zároveň zvýšila úsilie o zabezpečenie silnejších systémov vysledovateľnosti mäsových výrobkov; vyzýva Komisiu, aby v rámci riadiaceho výboru a v spolupráci s kanadskými orgánmi a členskými štátmi dosiahla pokrok pri uznávaní zostávajúcich systémov kontroly mäsa s cieľom umožniť ostatným členským štátom vyvážať mäso do Kanady;
14.	s poľutovaním konštatuje, že v dohode CETA sa zásada regionalizácie neuplatňuje vo všeobecnosti, keďže EÚ sa považuje za jednotnú oblasť, len pokiaľ ide o živočíšnu výrobu, ale nie pokiaľ ide o sektor ovocia a zeleniny, čo znamená, že každý členský štát musí individuálne rokovať a dohodnúť sa na vývozných požiadavkách pre každý výrobok; žiada, aby sa tento nedostatok čo najskôr v rámci spoločného riadiaceho výboru EÚ – Kanada odstránil;
15.	vyzýva Komisiu, aby uľahčila prebiehajúcu spoluprácu s kanadskými orgánmi zameranú na zvýšenie pozornosti venovanej zárukám týkajúcim sa noriem v oblasti dobrých životných podmienok zvierat v dohode CETA a na hodnotenie uskutočniteľnosti zavedenia zrkadlových doložiek v tejto oblasti v budúcnosti s cieľom zaručiť rovnocennosť noriem v oblasti dobrých životných podmienok zvierat, a tým aj rovnaké podmienky pre produkty živočíšneho pôvodu z EÚ a dovážané živočíšne produkty;
16.	poukazuje na to, že obchodná politika EÚ, a najmä dohoda CETA, majú významný hospodársky vplyv na najvzdialenejšie regióny, a preto zdôrazňuje potrebu chrániť záujmy týchto regiónov pri budúcich rokovaniach alebo prípadnom preskúmaní dohody;
17.	trvá na tom, že časť colných sadzieb a colných kvót pridelených na výrobky z EÚ by sa mala prideliť hospodárskym subjektom registrovaným v najvzdialenejších regiónoch, a to s prihliadnutím na ich hospodársku situáciu; zdôrazňuje, že rozdielne zaobchádzanie so subjektmi v najvzdialenejších regiónoch je kľúčom k zaisteniu konkurencieschopnosti podnikov a spravodlivého rozdelenia colných sadzieb a colných kvót medzi komerčné subjekty tým, že sa zabráni obmedzeniu výhod na malý počet subjektov;
18.	berie na vedomie, že miera využitia colných kvót dosahuje v prípade vývozu syra z EÚ v priemere 98 %; požaduje však transparentnejší a pružnejší kanadský systém správy colných kvót pre mliečne výrobky, najmä kvót na syr, a naliehavo vyzýva kanadské orgány, aby čo najrýchlejšie uskutočnili prípadnú revíziu systému;
19.	zdôrazňuje, že je dôležité uznať systém zemepisných označení za kľúčový prvok dohody; zdôrazňuje, že treba aj naďalej účinne presadzovať ochranu zemepisných označení držiteľov práv EÚ v Kanade s cieľom zaistiť dôveru v správne fungovanie dohody;
20.	berie na vedomie, že počas prvých šiestich rokov predbežného vykonávania dohody CETA sa vývoz služieb z EÚ do Kanady zvýšil o 54 % a ich dovoz z Kanady o 74 %, pričom najväčší nárast sa dosiahol v oblasti dopravných služieb, služieb pre podniky a informačných, počítačových a telekomunikačných služieb, z čoho majú prospech najmä menšie členské štáty EÚ, v ktorých majú služby významné miesto v hospodárskej štruktúre krajiny;
21.	víta konkrétne úsilie o uľahčenie prístupu k verejnému obstarávaniu, ako je jednotné prístupové miesto v Kanade; zastáva názor, že aj keď sa na verejných súťažiach v Kanade, napríklad v súvislosti s osobnou železničnou dopravou v provincii Ontário alebo mostami v Montreale, úspešne zúčastňuje mnoho ďalších podnikov EÚ, dodávatelia z EÚ by mohli ešte viac využívať ponúkané príležitosti, najmä pokiaľ ide o projekty infraštruktúry a predkladanie ponúk v prípade zákaziek na provinčnej a obecnej úrovni;
22.	vyzýva zmluvné strany, aby poskytli všetku právnu a administratívnu podporu a nástroje, ktoré MSP potrebujú na to, aby sa zapojili do obchodu a investícií v rámci dohody CETA, s cieľom stimulovať intenzívnejšiu výmenu a zvýšiť účasť MSP, aby mohli využívať výhody dohody CETA, a to aj prostredníctvom aktívnych opatrení na uľahčenie internacionalizácie MSP, zjednodušiť postupy a odstrániť technické prekážky obchodu, ktoré neúmerne ovplyvňujú MSP; v tejto súvislosti víta odporúčanie o MSP prijaté spoločným výborom v roku 2018 a následné akčné plány vrátane konkrétnych opatrení, akým bolo spustenie platformy Access2Markets v októbri 2020, ktorá podporuje MSP poskytovaním praktických informácií o obchodných dohodách a prekážkach v obchode; očakáva, že ex post hodnotenie poskytne údaje o vývoji podielu MSP na obchode medzi EÚ a Kanadou; vyzýva zmluvné strany, aby zvážili možnosť plnohodnotnej kapitoly o MSP podobne ako v dohodách s Novým Zélandom a Čile;
23.	vzhľadom na význam sektora sociálneho a solidárneho hospodárstva v Kanade a akčný plán pre sociálne hospodárstvo, ktorý Komisia prijala 9. decembra 2021[footnoteRef:6], vyzýva spoločný výbor, aby určil, aké konkrétne opatrenia by sa mohli zaviesť na podporu väčšej spolupráce medzi subjektmi sociálneho a solidárneho hospodárstva na oboch brehoch Atlantiku; [6:  	Oznámenie Komisie z 9. decembra 2021 s názvom Budovanie hospodárstva, ktoré pracuje v prospech ľudí: akčný plán pre sociálne hospodárstvo (COM(2021)0778).] 

24.	nabáda obe strany, aby pokračovali v osvetovej činnosti, najmä so zameraním na MSP a subjekty sociálneho a solidárneho hospodárstva, s cieľom uskutočniť cielené informačné kampane na zvýšenie informovanosti o príležitostiach, ktoré ponúka dohoda CETA, a zároveň zabezpečiť, aby z dohody mohli rovnomerne ťažiť muži i ženy;
25.	víta, že Spoločný výbor CETA už v roku 2018 prijal odporúčanie o obchode a rodovej rovnosti, ktoré zahŕňa záväzok vymieňať si metódy a postupy zberu údajov rozčlenených podľa pohlavia, používanie ukazovateľov, metodiky monitorovania a hodnotenia a analýzu štatistík o obchode zameraných na rodovú rovnosť; zdôrazňuje, že obchod by mal byť prospešný pre všetkých, a najmä posilňovať ekonomické postavenie žien; dôrazne vyzýva spoločný výbor CETA, aby pokračoval v monitorovaní vplyvu dohody na rodovú rovnosť; zastáva názor, že práca vykonaná na základe spoločne prijatého akčného plánu môže slúžiť ako príklad pre iné obchodné dohody, aj keď v samotnej dohode nie sú osobitné kapitoly o obchode a rodovej rovnosti; pripomína uznesenie EP o akčnom pláne pre rodovú rovnosť III[footnoteRef:7] a nabáda Komisiu, aby zverejňovala rodovo rozčlenené údaje o využívaní dohody, ktoré budú ľahšie dostupné, najmä v súvislosti s kapitolami o verejnom obstarávaní a o obchode a práci; [7:  	Uznesenie Európskeho parlamentu z 10. marca 2022 o  akčnom pláne EÚ pre rodovú rovnosť III (Ú. v. EÚ C 347, 9.9.2022, s. 150).] 

26.	vyzýva Komisiu, aby zabránila oslabeniu zásady predbežnej opatrnosti ako základnej zásady Európskej únie zakotvenej v zmluvách a garanta ochrany európskych poľnohospodárov a občanov; zdôrazňuje význam presadzovania zásady predbežnej opatrnosti vo všetkých aspektoch obchodu a zabezpečenia jej uplatňovania, pričom sa treba vyhnúť neodôvodneným prekážkam obchodu;
27.	zdôrazňuje, že tým, že dohoda CETA zahŕňa záväzky o spolupráci v environmentálnych otázkach spoločného záujmu súvisiacich s obchodom, ako je zmena klímy, ako to dokazuje odporúčanie o obchode, opatreniach v oblasti klímy a Parížska dohoda, poskytuje rámec podporujúci obchod aj opatrenia v oblasti klímy, najmä podporovaním čistých technológií; zdôrazňuje význam globálnej výroby energie v Kanade, ktorá urýchľuje prechod na čistú energiu výrobou energie z obnoviteľných zdrojov; víta nárast obchodu s environmentálnym tovarom o 27 % od začiatku predbežného uplatňovania dohody; konštatuje však, že Kanada považuje určité prvky európskych legislatívnych a nelegislatívnych iniciatív v súvislosti s Európskou zelenou dohodou za technické prekážky obchodu; vyzýva zmluvné strany, aby našli synergie s vykonávaním mechanizmu uhlíkovej kompenzácie na hraniciach (CBAM) a iných iniciatív v EÚ a spoločne podporili prácu na vypracovaní spoločných alebo porovnateľných metodík emisií uhlíka na medzinárodnej úrovni;
28.	víta začatie digitálneho partnerstva medzi EÚ a Kanadou, ktoré je kľúčovým faktorom zelenej a digitálnej transformácie; vyzýva obe strany, aby v rámci vykonávania dohody CETA posilnili spoluprácu v otázkach strategického spoločného záujmu, ako je umelá inteligencia, kybernetická bezpečnosť a boj proti dezinformáciám;
29.	víta aktívne zapojenie a monitorovanie vykonávania dohody CETA vnútroštátnymi poradnými skupinami a Fórom občianskej spoločnosti, v ktorých sú združené stovky zástupcov z celej EÚ a Kanady vrátane podnikov, environmentálnych a pracovných organizácií, občianskej spoločnosti, akademickej obce, ako aj zástupcov pôvodného obyvateľstva z Kanady, a ktoré spoločnými vyhláseniami aktívne prispievajú k práci najmä Výboru pre obchod a udržateľný rozvoj; vyzýva Komisiu a Radu pre obchod a udržateľný rozvoj, aby sa zaoberali ich návrhmi; zdôrazňuje, že mandátom vnútroštátnych poradných skupín by malo byť aj posúdenie vplyvu úplnej dohody na udržateľnosť; zdôrazňuje, že je dôležité zahrnúť do ich práce úvahy o vplyve kapitoly o ochrane investícií na udržateľnosť a ľudské práva;
30.	vyzýva obe strany, aby zabezpečili lepšiu integráciu drobných poľnohospodárov a spotrebiteľov do domácich poradných skupín v súvislosti s obnovou týchto skupín;
31.	trvá na účinnom plnení osobitných záväzkov týkajúcich sa ustanovení o obchode a udržateľnom rozvoji vrátane včasného preskúmania obchodu a udržateľného rozvoja v rámci spoločnej listine o výklade, ktoré sú neoddeliteľnou súčasťou dohody CETA a sú nevyhnutné na splnenie stanovených cieľov; berie na vedomie, že v roku 2024 Komisia vykoná hodnotenie ex post dohody CETA vrátane jej kapitoly o obchode a udržateľnom rozvoji so zapojením nezávislých expertov, ktoré bude príležitosťou na jej posúdenie v porovnaní s novým prístupom Komisie z júna 2022 a na zváženie prijatia konkrétnych návrhov, ktoré Kanada predložila v roku 2020 s cieľom dať určitým ustanoveniam tejto kapitoly záväznejší rozsah pôsobnosti; pripomína, že spoločný výbor CETA môže prijať záväzné rozhodnutie, ktorým sa stanovia vykonávacie plány na posilnenie spolupráce v oblastiach, v ktorých by následné hodnotenie identifikovalo nedostatky, a očakáva aktívne konanie ; je presvedčený, že úsiliu zameranému na lepšie vykonávanie kapitoly o obchode a udržateľnom rozvoji alebo jej revíziu by mali predchádzať zmysluplné konzultácie so všetkými zainteresovanými stranami;
32.	konštatuje, že Spojené kráľovstvo prestalo byť členom Európskej únie po predbežnom uplatňovaní dohody CETA; konštatuje, že Spojené kráľovstvo a Kanada sa dohodli na viacerých dvojstranných obchodných dojednaniach s cieľom zohľadniť túto skutočnosť, a to aj pokiaľ ide o využívanie colných kvót a kumuláciu; upozorňuje, že niektoré z týchto dohôd sa prestanú uplatňovať po roku 2024, čo môže znamenať menšie narušenie zavedených dodávateľských reťazcov; vyzýva Komisiu, aby preskúmala možnosť nových dohôd v prípadoch, keď tieto narušenia môžu mať negatívny vplyv na hospodárske subjekty Únie;
33.	vyzýva zmluvné strany, aby po ratifikácii využili ustanovenie o preskúmaní s cieľom zaviesť vhodný a účinný mechanizmus urovnávania sporov pre obchod a udržateľný rozvoj a aby pri tom okrem iných metód presadzovania práva zvážili sankcie ako odradzujúci prostriedok, ktorý by sa v prípade závažných porušení mal použiť ako posledná možnosť; zdôrazňuje svoje želanie zvážiť inštitucionalizovanie prebiehajúcej spolupráce v oblasti obchodu a rodovej rovnosti v tomto preskúmaní; zdôrazňuje, že v rámci tohto preskúmania by sa malo zvážiť zaviesť aj osobitné prísne ustanovenia o právach domorodého obyvateľstva vrátane Dohovoru MOP č. 169 a Deklarácie OSN o právach pôvodného obyvateľstva;
34.	naliehavo vyzýva Belgicko, Bulharsko, Cyprus, Francúzsko, Grécko, Maďarsko, Írsko, Taliansko, Poľsko a Slovinsko, aby rýchlo dohodu CETA ratifikovali, keďže to bude nevyhnutné na aktualizáciu dohody, a opätovne podčiarkuje význam plného uplatňovania dohody CETA vrátane jej ustanovení o ochrane investícií;
35.	poveruje svoju predsedníčku, aby postúpila toto uznesenie Rade a Komisii, ako aj vláde a parlamentu Kanady.

